stanford-oval/wikipedia huggingface dataset:
גוף תאורה
מבנה של גופי תאורה > הגנה

גופי התאורה בנויים כך שהם מגינים פיזית על הציוד המותקן בתוכם, ובדרך כלל גם על הנורה. הגנה זו נועדה גם למנוע התחשמלות על ידי מגע מקרי ברכיבים החשמליים הקיימים בגוף. גופים אשר בנויים ממעטפת מתכתית או שמכילים חלקים מתכתיים חשופים, יוגנו על ידי הארקתם או על ידי שימוש במתח חשמלי שאינו מסוכן.
לגופי תאורה שונים ישנן רמות אטימות שונות, מהגנה בפני מגע מקרי ועד לאטימות מוחלטת מפני חדירת מים ואבק. גופי תאורה מסוימים אף מוגנים מפני התפוצצות.
מבנה של גופי תאורה > חימום

המבנה של גוף התאורה חייב לעמוד בפני החום הנוצר על ידי הנורה או כל ציוד אחר המותקן בו. תכנון של גוף תאורה מחייב התחשבות בחום זה וההתמודדות עמו נעשית על ידי שימוש בחומרים העמידים לחום או על ידי מבנה המאפשר פיזור מספיק של החום. בכל מקרה מהווה בעיית ההתחממות מגבלה על ההספק החשמלי של גוף התאורה.
מבנה של גופי תאורה > פוטומטריה

גופי תאורה מבצעים תפקיד של ניתוב קרני האור הנפלטות מהנורה. לצורך כך מורכבים בגופי תאורה רכיבים הקובעים את פיזור האור – הרפלקטור – רכיב המותקן מאחורי הנורה ונועד למקד את קרני האור לכיוון הרצוי, והלובר – רכיב שנועד להגביל את פיזור קרני האור בכיוון אליו הן ממוקדות.
הפוטומטריה של גוף תאורה היא הדרך בה הגוף מאיר: הצורה בה מתפזרות קרני האור הנפלטות מהגוף. לכל גוף תאורה ניתן להכין עקומה פוטומטרית המתארת בצורה גרפית את צורת הפיזור.
מבנה של גופי תאורה > חומרים

גופי תאורה נבנים ממגוון רחב של חומרים. החומרים הנפוצים הם:
פח – משמש בעיקר כבסיס להתקנת הציוד.
זכוכית – משמשת לכיסוי הגופים ולדקורציה.
חומרים פלסטיים, בעיקר פוליקרבונט – משמש כבסיס להתקנת ציוד, ככיסוי וכרפלקטור (על ידי ציפויו באלומיניום)
אלומיניום – משמש לייצור רפלקטורים ולוברים.
שימושים

החלוקה הבסיסית ביותר של גופי התאורה היא לגופים המותקנים בתוך מבנים (תאורת פנים) ולכאלה המותקנים בשטח פתוח (תאורת חוץ). על אף חלוקה זו לא מן הנמנע שגופים המסווגים כתאורת חוץ יותקנו בתוך מבנים, ולהפך, כל עוד דרגת ההגנה של הגוף מאפשרת זאת.
שימושים > תאורת פנים

תאורה ביתית/משרדית: משמשת להארת חללים פנימיים במקומות מגורים, משרדים ומסחר
תאורה תעשייתית
תאורת חירום
תאורת מסיבות
תאורת הופעות
שימושים > תאורת חוץ

תאורת כבישים
תאורת נוי
תאורת גן
תאורת ביטחון
תאורת מגרשים (ספורט)
תאורה תת-מימית
סוגים

ישנם סוגים רבים של גופי תאורה, להלן כמה מהנפוצים שבהם:
מנורה תלויה – מנורה המחוברת לתקרה באמצעות כבל. לעיתים כבל ההזנה החשמלית שלה משמש גם לתלייתה. התקנה של מנורות תלויות נפוצה בחללים בהם תקרות גבוהות ומעל לשולחנות. מנורות תלויות המעוצבות בפאר נקראות נברשת.
מנורה עומדת היא גוף תאורה העומד על הרצפה ומורכב מבסיס רחב וכבד, ומוט שבראשו פנס. מנורות אלו אינן מחוברות לרצפה, כך שניתן לשנות את מיקומן בעת הצורך.
מנורת שולחן היא מנורה שמיועדת להארת שולחן. מנורות שולחן הן בדרך כלל גופי תאורה קטנים, קלים וניידים. מנורת השולחן ה"קלאסית" מורכבת מבסיס כבד, אליו מחוברת זרוע לפעמים ניתנת לכוונון, ואליה מחוברת נורה הנתונה בתוך רפלקטור הממקד את האלומה (דוגמה לסוג זה – מנורת בנקאים). מנורות שולחן נפוצות נוספות הן מנורות הכוללות בסיס מסיבי אשר אליו מחוברת הנורה (ללא זרוע), ועליה מורכב אהיל. קיימות גם מנורות שולחן המתחברות לשולחן באמצעות מלחציים או מצבט.
מנורת קריאה – זוהי מנורה המפיקה אלומת אור צרה מאוד המאפשרת הארה על דף טקסט כתוב, מבלי להאיר את החלל שמסביב. מנורות קריאה מותקנות על קיר, כמנורה עומדת וכמנורות שולחן. מנורות קריאה מותקנות לעיתים גם כאביזר יוקרה ברכב פרטי ובמטוסי נוסעים. בדרך כלל המנורה מכילה ציר המאפשר לכוון את האלומה.
מנורת קיר – מנורה המחוברת ישירות לקיר. ארמטורה היא מנורת קיר פשוטה הכוללת בית נורה המחובר ישירות לקיר ועליו מוברג כדור מזכוכית או מפלסטיק להגנה על הנורה עצמה.
פלפונירה הוא גוף תאורה סגור, מעין קופסה, שמחובר ישירות לקיר או לתקרה. פלפונירות נפוצות בצורת עיגול, ריבוע או אליפסה.
ראו גם

נורה
מנורה לשבת
מנורת לילה
מנורת שולחן ממתכת
נברשת המשמשת לנוי
מנורת לילה לתאורת פנים
פנסי רחוב כפיסול סביבתי בבילבאו, ספרד
קיפודי ים

| קיפודי ים |
| --- | --- |
 קיפוד ים
מיון מדעי
ממלכה:: בעלי חיים
מערכה:: קווצי עור
מחלקה:: קיפודי ים
שם מדעי
 Echinoidea ‏Leske, 1778
שלפוחיתן (Asthenosoma)
קִפּוֹדֵי־יָם (שם מדעי: Echinoidea) היא מחלקה של חסרי חוליות ממערכת קווצי העור. קיפודי הים המודרניים נחלקים לשתי קבוצות:
"קיפודי־ים רגולריים" בעלי צורה סימטרית כדורית־עיגולית, חיים בעיקר על מצעים מוצקים סלעים, אלמוגים, ניזונים מאצות וצמחי מים ובכך מנקים את פני הסלע כך שמושבות אלמוגים חדשות יוכלו להתפתח עליו. רוב קיפודי הים בעלי הקוצים נמנים עם קבוצה זו.
"קיפודי־ים אי־רגולריים" פחוסים. חיים בתוך החול, ניזונים ממזון אורגני.
שמם

שמה של מחלקת קיפודי־הים ניתן להם בשל הקוצים הארוכים והבולטים שעל גופם החיצוני, המזכירים קוצים של קיפוד אמיתי, אם כי אין כל קשר בין אלה לאלה. באנגלית הם נקראים Urchin, מלה שמקורה במילה הלטינית Ericius. המינים השונים זוכים בשם על פי דמיונם והשימוש שנעשה בהם. למשל, קוצי העפרונן (Heterocentrotus) שימשו בעבר לכתיבה אחרי שריפת הקצוות שלהם, ומכאן שם הסוג.
רוב קיפודי־הים ה"אי־רגולריים" הם משוטחים, או מוארכים ולהם סימטריה מוארכת. הם חיים על ובתוך חול הקרקעית, ונעים בתוכו באמצעות הקוצים. חלקם מכונים בשל כך "עכברי־ים" אם כי אין לבלבל אותם עם עכברי הים ממשפחת האפרודיטידיאה. אחרים הם משוטחים כמטבעות, נעים בתוך החול ונקראים מטבעוניים (Sand Dollars), כשהתנועה נעשית על ידי תנועת הקוצים בתוך החול, כמשוטים. ניזונים ממזון אורגני.
תפוצה

לקיפודי הים הרגולריים תפוצה כלל־עולמית בכל חופי הסלעים, ועל קרקע הים הקשה. כולם חיים במי ים ונמנעים ממים מתוקים. הם נמצאים באוקיינוסים ובימים ברחבי העולם, ומיניהם נפוצים הן באזורים טרופיים והן באזורים הממוזגים ואף בימים הקרים. הם מסתתרים באזורים סלעיים מתחת למים.
קיפודי הים האי־רגולריים מוגבלים בדרך כלל לחופים רכים, שבהם הם נעים בעומקים שונים.
תפוצה > בישראל

בחופי ישראל נמצאים עשרות מינים של קיפודי ים שונים, חלקם ים־תיכוניים וחלקם טרופיים. המינים טרופיים עברו בשנים האחרונות דרך תעלת סואץ, מים סוף לים התיכון. רוב קיפודי הים נמצאים בתחום הרדוד, אך הם מיוצגים גם במעמקי האוקיינוסים.
תפקידם בטבע

הם מהווים קבוצת מפתח (key species) שממלאים תפקיד חשוב בסילוק הצמחים כדי לאפשר לבעלי חיים מקבוצות אחרות (כגון אלמוגים, אצטלניים וצדפות) להיצמד למצע.
צורתם ותכונותיהם

לקיפודי הים הרגולריים צורה כדורית ורוב המינים מכוסים בקוצים שעוקצים כאשר נוגעים בהם בעור לא מוגן. חלק מהקוצים חלקים וחלקם נושאי זיזים דוקרניים ואורכם שונה. קיפודי הים מגינים על עצמם באמצעות הקוצים. אמצעי אחר, המשלב את הקוצים עם צבתות זעירות, נקרא קוֹצְבָת (pedicellaria), שלעיתים יש בו בלוטות של ריר ארסי, שאינו גורמים למוות אך מרתיע טורפים. בנוסף, הם גורמים לעיתים לאלרגיות ואי־נוחות לבני אדם.
מבנה גופם ואיברים פנימיים > שלד

שלד קיפודי הים עשוי לוחיות גיר קלציטי המוקף ברקמה רכה, המוקפת בעטיפת חומר רך – קולגן. הלוחיות נוצרות בחלק העליון של השלד, המכונה "הקוטב הצפוני". מקצהו העליון של "פנס אריסטו", מתחיל מעי המקיף את חללו הפנימי של הגוף כשהוא מחובר בחוטי קולגן אל דופן השלד מפנימו. לאחר שתי הקפות עולה המעי אל ה"קוטב העליון" שם הוא נפתח כפי טבעת, העשוי מלוחיות מנוקבות.
מבנה גופם ואיברים פנימיים > מערכת "רגלי המים"

מערכת מיוחדת לקווצי העור היא מערכת "רגלי המים" (ambulacra), עשרות עד מאות של צינורירים היוצאים מחורירים דקיקים בשלד, כאשר בקצהו של כל צינוריר כפתור הצמדה הנצמד לעצמים קשיחים. המערכת האמבולקרלית מחולקת לחמשה "רדיוסים" שעוברים לאורך (בעצם גובה) השלד מפי הטבעת שם הם נוצרים, ועד לפה. מערכת זו היא אמצעי התנועה הבסיסי של קיפודי הים הרגולריים. מערכת של לחצים מכניים המופעלת על ידי רגלי המים, רקמות קולגן ושרירים, מעצבים את צורתו הסופית של שלד קיפוד הים. זוהי מערכת מורפולוגית אפיגנטית שאיננה נשלטת על ידי המערך הגנטי, אלא סביבתית.
מבנה גופם ואיברים פנימיים > עיכול

מערכת העיכול של קיפודי הים הרגולריים מתחילה בפה מרכזי בתחתית השלד הכמעט־כדורי. המזון נקלט על ידי איבר לעיסה הקרוי "פנס אריסטו" שמורכב מחמש לסתות, ערוכות סביב פתח הפה, המהוות כל אחת מהן נדן שבו שן אחת, העשויה מקלציט עשיר במגנזיום, מה שמגביר את קושיה. בעזרת שיניים אלה הם מסוגלים לכרסם גומות בסלע הגיר ולקטוף את האצות שעליו.
מבנה גופם ואיברים פנימיים > רבייה

ליד פי הטבעת, נפתחים חמישה פתחים המשחררים את תוצרי המין – השחלות של הנקבות והאשכים של הזכרים – אל חלל המים ושם מתמזגים הזכריים והנקביים לייצר את עובר קיפוד הים הקרוי "פלוטאוס" (Echinopluteus) המתפתח במים כפלנקטון, עד להפיכתו לבוגר.
קיפוד ים כמזון

בארצות רבות משמשים קיפודי הים למאכל. שחלותיו של הקיפוד נחשבות כמעדן בארצות רבות. סוגים שונים של קיפודי ים מיוצאים ליפן ולארצות מזרח אסיה אחרות בהן הקיפוד נחשב כמעדן. קיפוד הים הסגול נחשב כמעדן בצרפת, בספרד, באנגליה ובצ'ילה, נאכל לרוב נא עם מעט מיץ לימון ושום או כתוספת למרק, מאכלי ביצים ועוד.
עקיצת קוצי הקיפוד

רוב האנשים נעקצים כאשר הם דורכים עליהם בטעות, וקוצי קיפודי הים עלולים לחדור לגופם של מתרחצים וצוללים. בחלק ניכר של המקרים יתמוסס הקוץ אולם יש מקרים בהם נדרש טיפול רפואי. במקרה של בחילות, כאבים בחזה, בעיות נשימה או סימני זיהום (אדמומיות ומוגלה), הנגרמים מעקיצת קיפוד הים, יש לפנות מייד לטיפול רפואי.
סוגים

להלן דוגמאות לכמה סוגים אופייניים:
קיפוד ים ארסי בקוטר של 14–20 ס"מ, שתואר בספר השיאים של גינס בשנת 2014 כ"קיפוד הים המסוכן ביותר בעולם". הוא עלול לגרום לשיתוק, התכווצויות שרירים ואף להגיע לכדי מוות. בן משפחתו, הקטיפן, מצוי בים סוף ובאוקיינוסים הטרופיים, פחות ארסי. לארסן מחטים קצרים מאלה של קיפוד הים השחור נזרית, אך הם קוצבתים (פדיצלריות) משולשים דמויי פרחים, המשמשים כנשק ארסי וגם לניקוי טפילים. את הקיפוד הזה ניתן למצוא בחופים הטרופיים ממזרח אפריקה, דרך יפן ועד אינדונזיה ואיי קוק – תמיד על קרקע חולית או סלעית. אינו מצוי בימים המקיפים את מדינת ישראל.
קטיפן (Tripneustes) הוא סוג טרופי שמצוי במיניו השונים בכל הימים החמים בעולם, אך לא באגמי מים מתוקים. קטיפן מובהק (Tripneustes gratilla) נפוץ מחופי אפריקה המזרחית ועד הוואי באוקיינוס השקט. קטיפן אילתי (Tripneustes gratilla elatensis) מצוי בים סוף לכל אורכו, והוא תת־מין אנדמי, כלומר ייחודי לים סוף, השונה במידה מובהקת מהקטיפן המובהק; בעוד שהמובהק חי לרוב על משטחי עשבי ים ומעט גם בשונית הקטיפן האילתי חי רק בשונית ועל אבנים שבסמוך לה. בעוד שהמין האוקייני מגן על עצמו באמצעות הקוצים החדים המעובים למחצה, האילתי מצויד ב"שדות" של קוצבתים התופסים את רובו של השטח העליון של הגוף, שיעיל כנראה יותר מאשר הקוצים החדים. מכאן גם שמו קטיפן על שם משטחי הקוצבתים הנראה כמשטח קטיפתי. רגישותו לזיהומים כימיים גרמה להופעת עיוותי שלד "מפלצתיים" בחופי אילת בשנות השבעים של המאה העשרים.
טקסונומיה

תת־מחלקה Cidaroidea
סדרה קדומי־שלד (Cidaroida)
משפחה כתריים (Cidaridae)
משפחה Ctenocidaridae
משפחה Histocidaridae
משפחה Psychocidaridae
תת־מחלקה Euechinoidea
סדרה רכי־שלד (Echinothurioida)
משפחה שלפוחיתניים (Echinothuriidae)
משפחה Kamptosomatidae
משפחה Phormosomatidae
אינפרא מחלקה Acroechinoidea
סדרה Aspidodiadematoida
משפחה Aspidodiadematidae
סדרה חדי־קוצים (Diadematoida)
משפחה נִזריתיים (Diadematidae) – בה נזרית ארוכת קוצים
משפחה Lissodiadematidae
סדרה Micropygoida
משפחה Micropygidae
סדרה Pedinoida
משפחה Pedinidae
אינפרא מחלקה Carinacea
על סדרה Calycina
סדרה Salenioida
משפחה Saleniidae
על סדרה Echinacea
סדרה כסויי־שת (Arbacioida)
משפחה שחורניתיים (Arbaciidae)
סדרה קשותי־לסת (Camarodonta)
משפחה Echinidae
משפחה סגלגליתיים (Echinometridae)
משפחה Strongylocentrotidae
משפחה קטיפניים (Toxopneustidae) – בה ארסן־ים פרחוני
משפחה קיפוד־סגוליים (Parechinidae)
משפחה Parasaleniidae
משפחה סריגיים (Temnopleuridae)
משפחה זוטריים (Trigonocidaridae)
סדרה Stomopneustoida
משפחה Glyptocidaridae
משפחה Stomopneustidae
אינפרא מחלקה Irregularia
סדרה Holectypoida (נכחדה)
סדרה Echinoneoida
משפחה Echinoneidae
על סדרה Atelostomata
סדרה קיפודי־לב (Spatangoida)
משפחה Asterostomatidae
משפחה לבבתניים (Brissidae)
משפחה Palaeotropidae
משפחה אחי־לבביים (Spatangidae)
משפחה Eupatagidae
משפחה Eurypatagidae
משפחה לבביים (Loveniidae)
משפחה Macropneustidae
משפחה Maretiidae
משפחה Megapneustidae
משפחה Hemiasteridae
משפחה Aeropsidae
משפחה Micrasteridae
משפחה Ovulasteridae
משפחה Plesiasteridae
משפחה קדומיתיים (Palaeostomatidae)
משפחה תלומיתיים (Schizasteridae)
משפחה Prenasteridae
משפחה קסומתיים (Pericosmidae)
משפחה Paleopneustidae
סדרה Holasteroida
משפחה Calymnidae
משפחה Carnarechinidae
משפחה Corystusidae
משפחה Plexechinidae
משפחה Pourtalesiidae
משפחה Urechinidae
על סדרה Neognathostomata
משפחה Apatopygidae
סדרה Cassiduloida
משפחה Cassidulidae
משפחה Neolampadidae
משפחה Pliolampadidae
סדרה מטבעוני־ים (Clypeasteroida)
משפחה מטבעוניים (Clypeasteridae)
משפחה קיפוד־קטיים (Fibulariidae)
משפחה עוגיתיים (Laganidae)
משפחה Echinarachniidae
משפחה Rotulidae
משפחה Taiwanasteridae
משפחה Scutellidae
משפחה דיסקתיים (Astriclypeidae)
משפחה Dendrasteridae
משפחה Mellitidae
סדרה קיפודי־פנס (Echinolampadoida)
משפחה פנסניים (Echinolampadidae)
לקריאה נוספת

אילנה פרבר, קיפודי־ים, עמ' 59–61, 169–174 בספר: החי והצומח של ארץ ישראל. עורך: לב פישלזון. משרד הביטחון – ההוצאה לאור והחברה להגנת הטבע 1983.
(Dafni, J.(1983) A new sub-species of Tripneustes gratilla (L.) in from the northern Red Sea. Israel Journal of Zoology 32-1-12
יעקב דפני. מחקרים בביולוגיה של קיפוד הים קצר הקוצים במפרץ אילת. מחקרי דרום סיני 1967–1982. עמ' 138–143.
יעקב דפני קווצי העור, מוזר הוא שמם האמצעי ספר דיגיטלי בהוצאת "יעלה" באילת 2015
יעקב דפני אין חיה כזאת ספר דיגיטלי בהוצאת "יעלה" באילת 2015
הערות שוליים

↑  קיפודי-ים במילון בעלי חיים: קווצי-עור (תש"ף), 2020, באתר האקדמיה ללשון העברית
↑  Scorned at Home, Maine Sea Urchin Is a Star in Japan, באתר הניו יורק טיימס
↑  דלקת קיפודים, בפורטל הצלילה Idive
↑  כיצד לטפל בעוקץ ים – אֶנצִיקלוֹפֶּדִיָה, באתר aqeipsguide (ב־)
| --- | --- |
בקרת זהויות :  NLI: 987007565746105171  GND: 4054135-6  LCCN: sh85119269  NDL: 00574014  NKC: ph1124519 
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
קיפודי ים אדום ושחור בחופי הרפובליקה הדומיניקנית.
לאסט שאדו פאפטס

| --- | --- |
הלאסט שאדו פאפטס בהופעה בפריז, 2016.
הלאסט שאדו פאפטס בהופעה בפריז, 2016.
 מקום הקמה:  שפילד 
 מוקד פעילות:  אנגליה
 תקופת הפעילות:  2007–2016 (כ־9 שנים)
 סוגה:  רוק, רוק אלטרנטיבי, בארוק פופ
 חברת תקליטים:  Domino Recording
 אתר רשמי
 חברים
 אלכס טרנר מיילס קיין ג'יימס פורד זאק דייוס
 
הלאסט שאדו פאפטס (באנגלית: The Last Shadow Puppets; בתרגום חופשי: בובות הצללים האחרונות) הם סופרגרופ, פרויקט צד של אלכס טרנר (סולן הארקטיק מאנקיז), ושל מיילס קיין (לשעבר סולן הראסקלס ובעל קריירת סולו), בנוסף לג'יימס פורד, שמשמש כמפיק, מלחין ומתופף בחלק משירי הלהקה.
היסטוריה > הקמה

באוגוסט 2007 דווח שסולן הארקטיק מאנקיז, אלכס טרנר, וחברו הטוב מיילס קיין, סולן הלהקה הצעירה הראסקלס, עובדים על אלבום משותף ביחד עם ג'יימס פורד, שיפיק אותם וינגן על התופים. קיין וטרנר הכירו כשלהקתו הקודמת של קיין, 'דה ליטל פליימס', ליוו את הארקטיק מאנקיז בסיבוב הופעות שלהם ב-2005, ושוב ב-2007, ובאותו סיבוב הופעות החלו קיין וטרנר לכתוב שירים עבור פרויקט משותף שלהם. קיין החל לנגן עם הארקטיק מאנקיז, ואף השתתף בהקלטת מספר שירים שלהם כשהוא מנגן על הגיטרה.
היסטוריה > The Age Of The Understatement

ב-20 בפברואר 2008 הצמד הכריז על שם האלבום שיצא למחרת - 'The Age Of The Understatement'. האלבום יצא ב-21 בפברואר. האלבום דורג במקום הראשון במצעד האלבומים הבריטי בשבוע הראשון ליציאתו. האלבום כלל 12 רצועות, כולן נכתבו על ידי טרנר וקיין.
הסינגל הראשון באלבום היה שיר הנושא של האלבום ונקרא גם הוא 'The Age Of The Understatement', הוכרז כשבוע לפני יציאת האלבום ואיתו השתחרר EP, הכולל 3 שירים של הלהקה: Two Hearts in Two Weeks, שיר מקורי של הצמד, ועוד קאברים לשירים Wondrous Place של בילי פיורי, ולשיר In The Heat of The Morning של דייוויד בואי, שאלכס טרנר סיפר בעבר שזהו השיר האהוב עליו.
הסינגל השני של האלבום נקרא 'Standing Next to Me', ואיתו השתחרר EP נוסף, מציג 3 שירים מקוריים נוספים של הצמד. הסינגל השלישי מהאלבום נקרא 'My Mistakes Were Made For You', וגם איתו השתחרר EP, בו ניתן למצוא גרסה מחודשת של הצמד לשיר 'paris summer' של ננסי סינטרה ושל לי הייזלווד.
למרות שגם טרנר וגם קיין ניגנו בעיקר מוזיקת רוק, השירים באלבום בנויים יותר על ליווי תזמורתי, ופחות הרוק המוכר לשניהם.
היסטוריה > Everything You've Come to Expect

אחרי הצלחתו של האלבום הראשון, השניים דיברו על הקלטת אלבום שני. תחילה קיין אמר לסאן הבריטי שהם מצפים להתחיל לעבוד על חומרים חדשים ב-2009, אבל הדבר לא התממש מעולם. מאז שניהם הביעו את הרצון לחזור לעבוד תחת ה'לסאט שאדו פאפטס' ואמרו שיתחילו להקליט כש"הזמן הנכון יגיע".
בחודש נובמבר 2015 סיפר ג'יימס פורד בראיון שהלהקה סיימה להקליט את אלבומה הבא, ושהוא יצא לאור בשנת 2016. בינואר 2016 חזרו ההרכב לפעילות ראשונה אחרי כמעט 8 שנים שקטות, כששחררו את השיר 'Bad Habits', עם וידאו קליפ נלווה. השיר עצמו בסגנון רוק וקצת יותר אגרסיבי מהשירים באלבום הקודם. שם האלבום הוא 'Everything You've Come to Expect', רשימת השירים מהאלבום התפרסמה וניתן להאזין להם כבר מההכרזה על האלבום, שהייתה ב-1 באפריל 2016. על עטיפת האלבום מופיעה תמונה של הזמרת טינה טרנר רוקדת, תמונה שצולמה בניו-יורק בשנת 1969.
כחודש אחרי שחרורו של הסינגל הראשון מהאלבום החדש, יצא הסינגל הבא שנושא את שם האלבום, 'Everything You've Come to Expect', ובניגוד אל השיר הקודם השיר הזה הציג סגנון רגוע יותר. בקליפ נראו קיין וטרנר קבורים גב אל גב בחוף ים כשרק ראשיהם מעל החול, וביניהם רוקדת דמות אישה שנראית ככלה עזובה.
הסינגל השלישי של האלבום וגם הראשון בסדר השירים באלבום נקרא 'Aviation', והקליפ הנלווה אליו הוא הסיפור המקדים לקליפ של 'Everything You've Come to Expect' - קיין וטרנר מצולמים חופרים בור באמצע חוף הים, כשלפתע דמות של מאפיונר איטלקי מגיעה עם אותה רקדנית לבושה בשמלת כלה, היא כנראה בתו שארוסה המיועד (קיין) בגד בה עם טרנר ולכן אביה המאפיונר מכריח אותם לחפור לעצמם קבר ובקליפ הקודם הם כבר מתים והכלה שבהתחלה כועסת במיוחד על טרנר, משלימה וסולחת לקיין על הבגידה כי היא מבינה שהם לא נועדו זה לזה.
הסינגל הרביעי נקרא ‘Miracle Aligner’ ויצא ב-28 במרץ לצד קליפ הנלווה אליו בו קיין וטרנר רוקדים בחדר מעוטר וריק.
דיסקוגרפיה > אלבומי אולפן

2008: The Age of the Understatement
2016: Everything You've Come to Expect
דיסקוגרפיה > מיני אלבומים

2008: The Age of the Understatement - EP
2008: Standing Next to Me - EP
2008: My Mistakes Were Made For You - EP
2016: The Dream Synopsis - EP
פרסים וזכיות

הלהקה זכתה לשבחים רבים על האלבום הראשון שלה, וזכתה ב-3 פרסי מוזיקה: במסגרת ה'MOJO Awards' ב-2008 זכתה בתואר 'פריצת השנה'; באותה שנה זכו בתואר זהה גם במסגרת ה'Q Awards'. ב-2009, בטקס ה'NME Awards', זכו הצמד בפרס 'קליפ השנה' עבור הקליפ של 'My Mistakes Were Made For You', והתמודדו בשלב הסופי בקטגוריות 'שיר השנה' על 'The Age Of The Understatement' ובלהקה הבריטית של השנה, אך לא זכו בתארים אלו. באותה שנה במסגרת הNME Awards, הארקטיק מאנקיז ואלכס טרנר זכו ב-3 פרסים נוספים
הלאסט שאדו פאפטס ב-2008.
הלאסט שאדו פאפטס ב-2016.
מודולה

| --- | --- |

האפיון של מודולה מאת ניקלאוס וירת בהוצאת המכון הטכנולוגי של ציריך
 פרדיגמות:  תכנות פרוצדורלי, תכנות אימפרטיבי, מודולריות 
 תאריך השקה:  1975 
 מפתח:  ניקלאוס וירת 
 טיפוסיות:  חזקה, סטטית
 הושפעה על ידי:  פסקל 
 השפיעה על:  מודולה־2
 
מוֹדוּלה (באנגלית: Modula) היא שפת תכנות מערכות מובנת ופרוצדורלית עם טיפוסיות חזקה וסטטית שפותחה על ידי ניקלאוס וירת בין השנים 1973–1976 במכון הטכנולוגי של ציריך. מודולה הורחבה במקור מפסקל, וממנה נולד הפיתוח של מודולה־2. מודולה היא שפת תכנות ניסיונית והפיתוח שלה הופסק לטובת הפיתוח של מודולה־2.
היסטוריה

בשנת 1973 וירת התחיל את הפיתוח של מודולה. המימוש הראשון שלה הושלם על מחשב PDP-11.
בשנת 1976 וירת פרסם את האפיון של השפה במכון הטכנולוגי של ציריך.
בשנת 1977 וירת התחיל את הפיתוח של מודולה־2 כהמשך לפיתוח של מודולה, וכתחליף לפסקל.
דוגמאות > מחלק מרבי משותף

PROCEDURE GCD(n, m: INTEGER): INTEGER;
    VAR a, b: INTEGER;
BEGIN
    WHILE a <> b DO
        IF a < b THEN
            b := b - a
        ELSE
            a := a - b
        END
    END;
    GCD := a
END GCD
עיצוב

וירת תכנן שמודולה תהיה היורשת של פסקל. אך בנוסף לכך, מודולה תוכננה להיות שפת תכנות מערכות. וירת זיהה שבשפות תכנות מערכות יש תלות רבה בין התוכנה לחומרה, וכמעט תמיד הקוד נכתב באופן מותאם לחומרה מסוימת, מה שלא אפשר שימוש חוזר בקוד על מחשבים עם חומרה שונה באותו הזמן. על רקע מצב זה, וירת תכנן את מודולה כך שתאפשר הידור נפרד של יחידות קוד מקור על מנת לבודד את הקוד שתלוי במערכת מן הקוד המופשט שאינו תלוי במערכת. וירת ויתר על חלק מהמאפיינים של פסקל כשתכנן את מודולה. בנוסף, וירת תכנן שמודולה תהיה חוצת ארכיטקטורות וחוצת פלטפורמות ככל הניתן. כפי שמסתמן במודולה־2, חידושיה המרכזיים של מודולה על פני פסקל היו:
מודול כיחידת קוד מקור שעוברת הידור נפרד משאר הקוד.
ריבוי וניהול תהליכים בו זמניים על ידי אותות בתוך הקוד.
עיצוב > טיפוסי נתונים

מודולה הכירה רק בארבע טיפוסי נתונים בסיסיים: מספר שלם, ערך בוליאני (אמת או שקר), תו, ומערך סיביות. לא אופיין מספר ממשי ולא אופיין טיפוס נפרד למחרוזות בשפה, אך היה ניתן ליצור מחרוזת באמצעות מערך תווים. אין גישה למצביעים בשפה.
עיצוב > ריבוי תהליכים

כשפת תכנות מערכות, מודולה הציעה דרך ליישם ריבוי תהליכים בצורה נוחה. להכרזת תהליכים בשפה היה תחביר דומה לתחביר של שגרות, אם כי היה ניתן להגדיר תהליכים אך ורק ברמת הקובץ ולא באופן מקונן בתוך רכיבים אחרים. בשונה משגרות, תהליכים לא היו עוצרים את שאר התוכנה בזמן ריצה, אלא רצים באופן מקביל. היה ניתן להריץ תהליכים אך ורק מגוף השגרה הראשית, ולא בשום מקום אחר בקוד. בנוסף, מודולים ששיתפו נתונים בין התהליכים הוגדרו בעזרת המילה INTERFACE. מודולים מסוג זה יצרו תור לכל משתנה בתוכם כדי למנוע מצב שבו שני תהליכים או יותר היו ניגשים לקרוא או לכתוב באותו משתנה באותו הזמן. וירת המליץ נגד השימוש במשתנים כדי לסנכרן בין תהליכים, במקום זאת הוא עיצב בשפה אותות מיוחדים לניהול תהליכים מכל מקום בקוד. לאותות היה תחביר דומה לזה של קריאת שגרה. היו שני סוגי אותות: לעצירת תהליכים, ולהמשך תהליכים.
תחביר

התחביר של מודולה מורכב מפקודות אימפרטיביות. פקודות מופרדות בעזרת נקודה ופסיק ;, ולעיתים קרובות הן גם מכילות ביטויים שעוברים חישוב. פקודות וביטויים מורכבים מאסימונים שנוצרים מרצף תווי ASCII. אסימונים מוכרים מייצגים בין היתר מילים שמורות, ערכים, מחרוזות, הערות, מזהים (שמות של משתנים, קבועים, שגרות, ומודולים), פעולות, ופיסוק.
תחביר > אסימוני השפה

| סיווג | סיווג | סיווג | הגדרה | דוגמה |
| --- | --- | --- | --- | --- |
| מזהה | שם משתנה | שם משתנה | רצף של תווי אותיות אלף־בת לטיניות וסיפרות עשרוניות, כשהתו הראשון מוכרח להיות אות. | i8MyPi |
| ערך | מספר שלם | עשרוני | רצף סיפרות עשרוניות. | 2016 |
| ערך | מספר שלם | אוקטלי | רצף סיפרות עשרוניות בטווח 0–7 ותו B עוקב. | 7B |
| ערך | תו | תו | תו בודד בין זוג תווי '. | 'C' |
| תחביר | פעולה | פעולה | כל הופעה של תו המייצג פעולה (ראה פעולות). | + |
| תחביר | מילה שמורה | מילה שמורה | כל רצף תווים שיוצר מילה מרשימת המילים השמורות. | IF |
| תחביר | הערה | הערה | כל רצף שנפתח ב־(* ונסגר ב־*). | (* Comment *) |
תחביר > מילים שמורות

למודולה היו 35 מילים שמורות.
AND				DIV				INTERFACE		PROCEDURE		USE				
ARRAY			DO				LOOP			PROCESS			VALUE			
BEGIN			ELSE			MOD				RECORD			VAR				
CASE			ELSIF			MODULE			REPEAT			WHEN			
CONST			END				NOT				THEN			WHILE			
DEFINE			EXIT			OF				TYPE			WITH			
DEVICE			IF				OR				UNTIL			XOR
תחביר > פעולות

| סיווג | סיווג | אופרנדים | פעולה | סימן | סימן |
| --- | --- | --- | --- | --- | --- |
| בינארי | הקצאה (קלט) | קליטת ערך למשתנה | קליטת ערך למשתנה | := |  = |
| בינארי | יוחסה | מספרים | שווה ל־ | = |  = |
| בינארי | יוחסה | מספרים | לא שווה ל־ | <> |  \neq  |
| בינארי | יוחסה | מספרים | גדול מ־ | > |  > |
| בינארי | יוחסה | מספרים | קטן מ־ | < |  < |
| בינארי | יוחסה | מספרים | גדול או שווה ל־ | >= |  \geq  |
| בינארי | יוחסה | מספרים | קטן או שווה ל־ | <= |  \leq  |
| בינארי | לוגיקה | אמת או שקר | וגם | AND |  \land  |
| בינארי | לוגיקה | אמת או שקר | או | OR |  \lor  |
| בינארי | חשבון | מספרים | חיבור | + |  + |
| בינארי | חשבון | מספרים | חיסור | - |  - |
| בינארי | חשבון | מספרים | כפל | * |  \times  |
| בינארי | חשבון | מספרים | חילוק שלמים ללא שארית | / |  \div  |
| אונארי | לוגיקה | אמת או שקר | לא | NOT |  \neg  |
| אונארי | חשבון | מספר | סימן שלילי | - |  - |
↑  במודולה לא היו מספרים ממשיים, לכן פעולת החילוק החזירה מספר שלם ללא שארית.
תחביר > פקודות וביטויים

בדומה לשפות תכנות אחרות, פקודות במודולה אפשרו תכנות אימפרטיבי בכך שהן הורו בקרת זרימה והקצאת ביטויים לתוך משתנים, בעוד שהביטויים עצמם היו רצפים של פעולות ואופרנדים שעוברים חישוב לפי סדר פעולות מתמטי, או סדר פעולות שהמתכנת היה מגדיר בעזרת סוגריים עגולים. מודולה הכירה בתשעה סוגי פקודות:
הקצאה (קליטת ערך למשתנה) :=
קריאת שגרה
כניסה לתוך תחום ההכרזה של השדות ברשומה באמצעות הפקודה WITH
שש פקודות לבקרת זרימה:
תנאי IF
ניתוב מקרים CASE
יציאה ידנית מלולאת LOOP באמצעות הפקודה EXIT
שלושה סוגי לולאות:
לולאה אין סופית LOOP
לולאת WHILE
לולאת REPEAT
תחביר > פקודות וביטויים > קבועים

מודולה אפשרה למתכנת להכריז ערכים קבועים. ערכים אלה אינם משתנים במהלך התוכנית. קבועים הוגדרו בשפה באמצעות מזהה והסימן = ולאחריו הערך (הערך יכול להיות גם מבנה נתונים ולא רק ערך בסיסי).
ON = 1
OFF = 0
תחביר > פקודות וביטויים > משתנים

הכרזה של משתנה נעשתה בעזרת הסימן : כשמשמאל שם המשתנה, ומימין טיפוס המשתנה.
i, j, k: INTEGER
p, q: BOOLEAN
תחביר > בקרת זרימה

מהיותה שפת תכנות מבנית, חלק מסוגי הפקודות היו יכולות להכיל בתוכן תת-פקודות. לדוגמה, תנאי IF היה יכול להיות מוכל בתוך תנאי IF אחר, שגם הוא היה יכול להיות מוכל בתוך לולאת WHILE, וכך בעצם הייתה נוצרת בקרת זרימה. במודולה, הסימן נקודה ופסיק ; הפריד בין פקודות והגדיר את סדר הביצוע בתוכנית.